**Morten Tyldum** (født 19. mai 1967 i Bergen) er en norsk filmregissør. Han hadde sin spillefilmdebut med *Buddy* (2003). Deretter regisserte Tyldum *Varg Veum – Falne engler* (2008), basert på en roman av Gunnar Staalesen, og *Hodejegerne* (2011), basert på en roman av Jo Nesbø. Han ble nominert til Oscar for beste regi for *The Imitation Game* (2014), som er basert på den britiske matematikeren Alan Turings innsats under andre verdenskrig. 
Filmen vant en Oscar for beste tilrettelagte manus, Graham Moore.

Barndom
-------

Tyldum vokste opp i Fyllingsdalen og senere på Sotra, men bodde i Tønsberg fra han var fem til åtte år gammel. Tyldum studerte ved Universitetet i Bergen, før han flyttet til New York som 20-åring. Der ble han utdannet ved School of Visual Arts.

Karriere
--------

Tyldum arbeidet i NRK Drama og var med på å starte ungdomsserien *U* i 1991. Han regisserte også kortfilmer, novellefilmer og reklamefilmer. I 1999 ble Tyldum kåret til Årets filmtalent i *Dagbladet*. Han hadde sin spillefilmdebut med dramakomedien *Buddy* (2003), med Nicolai Cleve Broch, Aksel Hennie, Anders Baasmo Christiansen, Pia Tjelta, Janne Formoe og Edward Schultheiss i hovedrollene. Filmen vant prisen for beste norske kinofilm under Amandaprisen 2004. Tyldum regisserte deretter kriminalfilmen *Varg Veum – Falne engler* (2008), med Trond Espen Seim, Bjørn Floberg og Pia Tjelta i hovedrollene. Filmen er basert på Gunnar Staalesens roman *Falne engler* og er den fjerde i filmserien om privatdetektiven Varg Veum.

Tyldum gjorde seg bemerket internasjonalt med kriminalfilmen *Hodejegerne* (2011), med Aksel Hennie, Nikolaj Coster-Waldau og Synnøve Macody Lund i hovedrollene. Filmen er basert på Jo Nesbøs roman med samme navn. Den ble solgt til over 50 land og ble den første norske filmen som har blitt nominert til BAFTA for beste utenlandske film. Filmen vant publikumsprisen under Amandaprisen 2012. Tyldum hadde også suksess med den historiske thrilleren *The Imitation Game* (2014), med Benedict Cumberbatch og Keira Knightley i hovedrollene. Filmen er basert på den britiske matematikeren Alan Turings innsats under andre verdenskrig. Den ble nominert til åtte Oscar under den 87. Oscar-utdelingen, inkludert for beste film, og Tyldum ble som første nordmann nominert til beste regi. Han ble også nominert til Directors Guild of America Award for beste regi i en spillefilm. Tyldum regisserte deretter sci-fi drama *Passengers*, med Chris Pratt og Jennifer Lawrence i hovedrollene, også på rollelista er Laurence Fishburne og Michael Sheen. *Passengers* kom ut i 2016.

I 2020 hadde TV-serien *Defending Jacob* premiere. Alle åtte episodene var regissert av Tyldum.

Privatliv
---------

Tyldum bosatte seg i 2012 i Beverly Hills. Sommeren 2020 flyttet han tilbake til Norge og bosatte seg i Oslo.

Referanser
----------

1. ↑   pantheon.world[Hentet fra Wikidata]
2. 1 2  Johnsen, Frank (8. oktober 2014). «Hollywood-stjernene skryter av bergenser». *Bergens Tidende*.
3. ↑  Tyldum-film fikk Oscar, Bergensavisen, NTB
4. ↑  Sæverås, Nils Olav (24. desember 2003). ««Buddy»-regissørens jubelår». *Bergensavisen*.
5. 1 2  Furuly, Jan Gunnar (26. mars 2013). «Jakter på norsk gull for Hollywood». *Aftenposten*.
6. ↑  Sørensen, Britt (4. april 2007). «Alexander Eik aktuell for Veum». *Bergens Tidende*.
7. ↑  Selås, Jon (11. juni 2007). «Aksel Hennie blir engel». *Verdens Gang*.
8. ↑  Azam, Khalid (19. april 2012). «- Wahlberg er fan av Hodejegerne». *Filmpolitiet*.
9. ↑  «Hodejegerne nominert til BAFTA». Norsk filminstitutt. 9. januar 2013. Arkivert fra originalen 26. oktober 2016. Besøkt 16. januar 2015.
10. ↑  Aldridge, Øystein; Furuly, Jan Gunnar; Eidem, Åshild (15. januar 2015). «Morten Tyldum nominert til Oscar for beste regi». *Aftenposten*.
11. ↑  «Ingen regissørpris til Morten Tyldum». *Dagbladet*. 8. februar 2015.
12. ↑  «Defending Jacob (TV Mini-Series 2020) - IMDb». Besøkt 2. august 2020.
13. ↑  Kjartan Brügger Bjånesøy (15. august 2020). «Filmregissør Morten Tyldum flytter hjem. Slutten i L.A. ble vond.». Aftenposten. Besøkt 15. august 2020. «Etter åtte år med himmel og helvete i Los Angeles flytter Morten Tyldum hjem med sønnen.»

Eksterne lenker
---------------

* (en) Morten Tyldum – kategori av bilder, video eller lyd på Commons Rediger på Wikidata
* (en) Morten Tyldum på Internet Movie Database Rediger på Wikidata

* (no) Morten Tyldum hos Filmfront Rediger på Wikidata

* (no) Morten Tyldum hos Sceneweb Rediger på Wikidata

* (sv) Morten Tyldum i Svensk Filmdatabas Rediger på Wikidata

* (da) Morten Tyldum på Filmdatabasen Rediger på Wikidata

* (da) Morten Tyldum på Scope Rediger på Wikidata

* (fr) Morten Tyldum på Allociné Rediger på Wikidata

* (en) Morten Tyldum på AllMovie Rediger på Wikidata

* (en) Morten Tyldum hos The Movie Database Rediger på Wikidata
* (no) Morten Tyldum hos Filmweb (arkivert)
* (no) «Morten Tyldum» i *Store norske leksikon*

|  |  |
| --- | --- |
| Oppslagsverk/autoritetsdata | Store norske leksikon **·** Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** BBC Things
 |